CELEX: 52014PC0185
Language: mt
Date: 2014-03-19
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall

|
			
		
		
		52014PC0185
		
			Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall /* COM/2014/0185 final - 2014/0103 (NLE) */
			
				
		
		
			
			   	MEMORANDUM TA’ SPJEGAZZJONI
Fuq talba
tal-Portugall, il-Kunsill ta assistenza finanzjarja lill-Portugall
fis-17 ta' Mejju 2011 (id-Deċiżjoni ta'
Implimentazzjoni tal-Kunsill 2011/344/UE) bħala sostenn għal
programm ta' riforma ekonomika ambizzjuż bil-għan li terġa'
tinkiseb il-fiduċja, li tippermetti r-ritorn tal-ekonomija lejn tkabbir
sostenibbli u li tissalvagwardjata l-istabbiltà finanzjarja fil-Portugall,
fiż-żona tal-euro u fl-UE.
B’konformità mal-Artikolu 3(10)
tad-Deċiżjoni 2011/344/UE, il-Kummissjoni, flimkien mal-FMI u
l-BĊE, wettqet il-ħdax-il rieżami sabiex tivvaluta l-progress
dwar l-implimentazzjoni tal-miżuri miftiehma kif ukoll l-effikaċja u
l-impatt ekonomiku u soċjali. 
Filwaqt li tikkunsidra l-iżviluppi
ekonomiċi, fiskali u finanzjarji u l-azzjonijiet ta' politika
reċenti, il-Kummissjoni tqis li xi tibdiliet fil-kundizzjonijiet
tal-politika ekonomika, li fuqhom hija msejsa l-assistenza, huma
meħtieġa sabiex jiżguraw l-għanijiet tal-programm, kif
spjegat fil-premessi tal-emendi proposti għad-Deċiżjoni ta'
Implimentazzjoni tal-Kunsill. 
L-Artikolu 1(2)
tad- Deċiżjoni 2011/344/UE jirreferi għal kemm idum il-programm
ta’ aġġustament, li jistabbilixxi li l-assistenza finanzjarja
għandha tkun disponibbli għal tliet snin. Dan jimplika li l-perjodu
ta’ disponibiltà tal-assistenza finanzjarja jintemm
fit-18 ta’ Mejju 2014. Sabiex tiġi żgurata
valutazzjoni komprensiva u dettaljata ta’ konformità mal- kundizzjonalità
tal-programm, huwa essenzjali li wieħed jieħu t-tagħrif li
jkopri l-perjodu sal-aħħar tal-ewwel kwart tal-2014. Għalhekk,
it-tnax-il missjoni ta’ rieżami tal-programm taħt il-Presidenza
Portugiża ma tistax tibda qabel nofs April 2014. Dan ifisser li
l-proċessi għat-tlestija tar-rieżami u l-preparazzjoni
tad-dokumenti meħtieġa se jkunu kkompressati fi ftit
ġimgħat, bir-riskju li ma jkunx hemm żmien biżżejjed
għal skrutinju xieraq sabiex tiġi vvalutata l-konformità. Ikun hemm
ukoll ir-riskju li ma tiġix irrispettata l-iskandenza għal tmiem
il-programm, f’liema każ il-Portugall se jitlef l-iżborż finali.
Sabiex jiġu evitati dawn ir-riskji, jidher prudenti li l-perjodu ta’
disponibbiltà tal-programm għandu jiġi estiż b’sitt
ġimgħat.
Ta’ min
wieħed jinnota li tali deċiżjoni ssaħħaħ
il-previdibbiltà tal-iżborż fil-qafas tal-programm. Fl-istess
ħin, hija ttejjeb il-kwalità tal-valutazzjoni ta' rieżami. Huwa
għalhekk ikkunsidrat li dan it-tibdil, jiġifieri l-estensjoni
tal-perjodu ta’ disponibilità tal-assistenza finanzjarja huwa ta’
benefiċċju għall-kisba tal-għanijiet tal-programm. 
2014/0103 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li temenda d-Deċiżjoni ta’
Implimentazzjoni 2011/344/UE dwar l-għoti ta’ assistenza finanzjarja
tal-Unjoni lill-Portugall
IL-KUNSILL TAL-UNJONI EWROPEA,
Wara li kkunsidra it-Trattat dwar il-Funzjonament
tal-Unjoni Ewropea, 
Wara li kkunsidra r-Regolament tal-Kunsill
(UE) Nru 407/2010 tal-11 ta’ Mejju 2010 li jistabbilixxi
mekkaniżmu Ewropew ta' stabbilizzazzjoni finanzjarja[1], u b’mod partikolari
l-Artikolu 3(2) tiegħu.
Wara li kkunsidra l-proposta mill-Kummissjoni
Ewropea,
Billi:
(1)       Fis-17 ta' Mejju 2011,
il-Kunsill ta assistenza finanzjarja lill-Portugall, fuq it-talba ta' dan
tal-aħħar, permezz tad-Deċiżjoni ta' Implimentazzjoni
tal-Kunsill 2011/344/UE[2].
Din l-għajnuna finanzjarja ngħatat b’sostenn għal programm qawwi
ta’ riforma ekonomika u finanzjarja ("il-Programm)" bil-għan li
jerġa' jirrestawra l-fiduċja, jippermetti r-ritorn tal-ekonomija
għal tkabbir sostenibbli, u jissalvagwardja l-istabbiltà finanzjarja
fil-Portugall, fiż-żona tal-euro u fl-Unjoni.
(2)       Għal raġunijiet
tekniċi ta’ disponibilità ta’ dejta, li huma indipendenti mill-azzjoni
tal-awtoritajiet Portugiżi, it-Tnax u l-Aħħar Rieżami
fil-Programm ma jistax jibda qabel nofs April 2014. Fl-istess waqt, il-perjodu
ta’ disponibiltà tal-assistenza finanzjarja jintemm
fit-18 ta’ Mejju 2014. Biex tippermetti valutazzjoni
sħiħa ta' konformità mal-Programm skont ir-Rieżami Finali
fid-diliġenza dovuta, li hija kundizzjoni għar-rilaxx
tal-aħħar pagament, estenzjoni qasira ta' sitt ġimgħat
mill-perjodu ta’ disponibbiltà tal-assistenza finanzjarja hija formalità
meħtieġa.
(3)       F’konformità
mal-Artikolu 3(10) tad-Deċiżjoni ta’ Implimentazzjoni
2011/344/UE, il-Kummissjoni, flimkien mal-Fond Monetarju Internazzjonali (FMI)
u f’kooperazzjoni mal-Bank Ċentrali Ewropew (BĊE), bejn
l-20 ta’ Frar u t-28 ta’ Frar 2014, wettqet
il-Ħdax-il Rieżami tal-progress tal-awtoritajiet Portugiżi
fl-implimentazzjoni tal-miżuri mifthiema skont il-Programm.
(4)       Il-prodott domestiku gross
reali (PDG) fl- 2013 mar aħjar milli mbassar fl-Għaxar Rieżami
tal-Programm u issa huwa stmat li naqas b’1,4 % (żieda ta’
0,2 punti perċentwali). Dan huwa r-riżultat ta’ tkabbir
pożittiv b’saħħtu fir-raba’ kwart tal-2013 u reviżjonijiet
statistiċi 'l fuq għal kwarti preċedenti. Indikaturi fuq terminu
qasir li jippuntaw lejn tisħiħ ulterjuri tal-irkupru ekonomiku
fis-sena kurrenti. Fuq bażi annwali, il-PDG reali hu stmat li
jiċċaqlaq lejn territorju pożittiv fl-2014 u li jibqa' hemm
fl-2015 bi tkabbir ta’ 1,2 % u 1,5 %, rispettivament. Il-prospetti
tas-suq tax-xogħol tjiebu wkoll, iiżda l-qgħad għadu
għoli, u mistenni li jinżel għal 15,7 % fl-2014 u jkompli
jonqos minn hemm 'il quddiem. Ir-riskji negattivi għall-prospettiva
makroekonomika jibqgħu hemm, minħabba li l-irkupru tiddependi
ħafna fuq żviluppi pożittivi kummerċjali u tas-suq
finanzjarju, li jiddependu wkoll fuq il-prospettiva usa' Ewropea.
(5)       Id-defiċit ġenerali
tal-gvern huwa stmat li jkun naqas għal madwar 4,5 % tal-PDG
f’termini ESA-95 fl-2013 (esklużi rikapitalizzazzjonijiet tal-bank, madwar
4,9 % bihom inklużi), jiġifieri madwar 1 % tal-PDG
taħt il-mira ta’ 5,5 % tal-PDG. Il-prestazzjoni żejda
hija spjegata prinċipalment minħabba dħul fiskali tal-Istat
iktar milli mistenni (inkluża taxxa ta' darba u skema ta' rkupru tad-dejn
tas-sigurtà soċjali) u nefqa anqas milli kien mistenni fil-livell
tal-gvern ċentrali (eż. fl-akkwiżizzjoni ta’ merkanzija u
servizzi u nefqa kapitali). B’kuntrast, dħul mhux fiskali kien inqas
mil-livell standard. L-isforz fiskali ġenerali, imkejjel bit-titjib
fil-bilanċ strutturali, hu stmat għal 1 % tal-PDG.
(6)       L-istokk tal-arretrati
domestiċi naqas b’madwar EUR 1,2 biljun (0,7 % tal-PDG),
minħabba programmi differenti ta' saldu ta' dejn
(għas-saħħa, setturi lokali u reġjonali). Madankollu,
għadhom qegħdin jakkumulaw arretrati ġodda minkejja li b’pass
aktar bati.
(7)       Ir-riport
mill-eżekuzzjoni tal-baġit tal-2013 u l-prospettiva makroekonomika
mtejba għall-2014 huma stmati li jkollhom impatt pożittiv ta’
0,7 % tal-PDG fuq l-kontijiet fiskali bażi fl-2014. Madwar 0,2 %
tal-PDG huwa stmat li jirriżulta minn trasferiment tal-effett
pożittiv tar-riport; u estimu ulterjuri ta' madwar 0,5 % tal-PDG huwa
spjegat b’żidiet fid-dħul u l-kontribuzzjonijiet tas-sigurtà
soċjali kif ukoll inqas nefqa relatata mal-benefiċċju tal-qgħad
minħabba r-reviżjoni 'l fuq tat-tkabbir u l-impjiegi, kif ukoll
reviżjoni negattiva tar-rata tal-qgħad.
(8)       Il-mira tad-defiċit
ta’ 4 % tal-PDG għall-2014 hija mirfuda b'miżuri ta’
konsolidazzjoni li jammontaw għal 2,3 % tal-PDG inklużi
fil-baġit tal-2014 u leġislazzjoni oħra ta' appoġġ.
Dawn il-miżuri huma primarjament ta’ natura permanenti u jistrieħu
fil-biċċa l-kbira fuq l-iffrankar fin-nefqa. Miżuri b’valur ta’
madwar 1,8 % tal-PDG huma magħżula mir-rieżami tan-nefqa
pubblika (PER) u huma kkumplimentati minn miżuri li jżidu d-dħul
fuq skala iżgħar li b'valur ta' madwar 0,4 % tal-PDG kif ukoll
xi elementi ta’ darba ta’ madwar 0,1 % tal-PDG. Il-miżuri PER
jaħdmu tul tliet assi ewlenin: (1) tnaqqis tal-kont tal-pagi tas-settur
pubbliku billi, fost miżuri oħra, jitnaqqas l-impjegar żejjed
f'subsetturi speċifiċi u ssir reviżjoni tal-iskali tal-pagi; (2)
riforma tal-pensjonijiet, partikolarmenti biż-żieda tal-età
tal-irtirar sa 66 sena u l-introduzzjoni ta' bidliet fil-kundizzjonijiet
għall-għoti tal-pensjoni lis-superstiti; u (3) riformi
speċifiċi għas-settur immirati l-aktar biex jissimplifikaw
il-kostijiet tal-persunal, il-konsum intermedju u l-investiment madwar
il-ministeri kompetenti. Il-miżuri l-oħra permanenti li jżidu
d-dħul jinkludu żidiet ta’ taxxa fuq karozzi tal-kumpanija u d-dazji
tas-sisa fuq l-alkoħol u t-tabakk. Il-biċċa l-kbira
tal-leġiżlazzjoni li ssostni miżuri ta’ konsolidazzjoni
permanenti daħlet fis-seħħ mill-1 ta’ Jannar 2014.

(9)       Minħabba titjib
fil-prospettiva makroekonomika u r-riport pożittiv mill-2013, ir-riskji
dwar il-kisba tal-miri fiskali tal-2014 saru aktar ibbilanċjati minn qabel
hek kif il-miżuri previsti jipprovdu għal pressjonijiet
baġitarji u riskji ta’ implimentazzjoni. Pressjonijiet ogħla
jistgħu jinqalgħu speċjalment għal ċerti partiti
tad-dħul, (eż. introjtu mill-proprjetà) kif ukoll fil-konsum
intermedju u trasferimenti soċjali. Barra minn hekk, lil hinn minn
ittardjar fuq xi miżuri permanenti, ir-riskji ta' implimentazzjoni huma
l-ewwel u qabel kollox ta' natura legali: erba' miżuri inklużi
fil-Liġi tal-Baġit intbagħtu lill-Qorti Kostituzzjonali
(inkluża r-reviżjoni tal-iskala tal-pagi u t-tibdiliet
fl-intitolamenti tal-pensjoni tas-superstiti) u hemm possibbiltà li miżura
oħra fil-Baġit Supplimentari riċenti se tiġi kkontestata
wkoll.
(10)     Il-proporzjon tad-dejn
pubbliku laħaq il-128,8 % fl-2013. Id-dejn huwa mbassar li jonqos
gradwalment minn din is-sena bi proporzjon tad-dejn proġettat ta’
126,7 % tal-PDG fl-2014. It-tnaqqis fl-2014 huwa mistenni li jkun parzjalment
sostnut minn użu ulterjuri ta’ depożiti fi flus kontanti kif ukoll
allokazzjoni mill-ġdid kontinwa tas-sigurtà soċjali minn portafoll
ta’ assi barranin għal titoli tal-gvern. Id-dejn nett huwa mistenni li
jibqa’ madwar 118,1 % tal-PDG sal-aħħar tal-2014.
(11)     Il-proċess ta'
aġġustament baġitarju huwa appoġġjat minn sensiela ta'
miżuri strutturali biex jitjieb il-kontroll fuq in-nefqa tal-gvern u
jitjieb il-ġbir tad-dħul.
–              
Dwar il-ġestjoni tal-finanzi pubbliċi:
is-sistema ta’ Kontroll tal-Impenji qed turi riżultati billi tillimita
l-akkumulu ta' arretrati ġodda iżda l-implimentazzjoni trid tiġi
mmonitorjata mill-qrib biex jiġi żgurat li l-impenji jkunu koperti
mil-finanzjament disponibbli u ma jiġi akkumulati l-ebda arretrati
ġodda. L-akkumulazzjoni ta’ arretrati ġodda hija notevolment dovuta
għal żbilanċi strutturali f’xi sptarijiet statali kif ukoll
fil-kumpanija tal-ferroviji Comboios de Portugal. Pjanijiet
strateġiċi biex jappoġġjaw is-sostenibbiltà finanzjarja ta’
dawn l-SOEs u titwaqqaf l-akkumulazzjoni ta’ arretrati ġodda fl-2014 huma
skedati li jitlestew sal-aħħar ta’ Marzu. Riforma komprensiva
tal-Liġi Qafas Baġitarja (BFL) miexja 'l quddiem. Bħala l-ewwel
pass, il-BFL għandha tiġi emendata sa tmiem Marzu tal-2014 biex
tiġi żgurata t-traspożizzjoni sħiħa tal-Patt Fiskali u
s-six-pack.
–              
Filwaqt li n-negozjar mill-ġdid tal-PPPs
għamel progress, ma setax jiġi konkluż sal-aħħar
tal-2013 kif ippjanat. Madankollu, l-iffrankar li ma seħħx fl-2013 se
jakkumula għal din is-sena, li jżid mal-iffrankar sinifikanti
mistenni għall-2014 u lil hinn. L-impriżi tal-Istat (SOEs), fuq
medja, laħqu bilanċ operazzjonali kemm għall-2012 kif ukoll
għall-2013 u huma previsti riformi addizzjonali biex jiġi evitat
deterjorament mill-ġdid tar-riżultati tagħhom. Il-privatizzazzjoni
għamlet progress tajjeb u r-rikavat jaqbeż il-mira fil-Programm. 
–              
Qed ikomplu r-riformi lejn mudell modern
għall-ġestjoni tar-riskju tal-konformità tal-amministrazzjoni
tad-dħul. L-Unità ta’ Valutazzjoni tar-Riskju ġdida issa saret
operazzjonali u qed tiffoka l-ewwel fuq li ttejjeb il-konformità ta’ ċerti
gruppi ta’ kontribwenti bħal dawk li jaħdmu għal rashom u
individwi sinjuri ħafna. Il-ġlieda kontra l-frodi tat-taxxa u
l-evażjoni tkompli b'inizjattivi bħal-lotterija tal-VAT li tnediet
dan l-aħħar.
–              
Ir-riformi fl-amministrazzjoni pubblika qed
jiġu implimentati bl-għan li jimmodernizzaw u jirrazzjonalizzaw
l-impjieg u l-entitajiet fis-settur pubbliku. Għadd ta’ riformi ewlenin
fl-amministrazzjoni pubblika jappoġġjaw rieżami tan-nefqa
pubblika u jirfdu l-istrateġija ta’ konsolidazzjoni tal-2014. Dawn
jinkludu: miżuri biex jindirizzaw l-impjegar pubbliku u huma mmirati biex
jibbilanċjaw mill-ġdid il-kompożizzjoni tal-forza
tax-xogħol tas-settur pubbliku  favur impjegati tas-servizz ċivili
b'ħiliet aktar għoljin u mħarrġin aħjar (eż.
permezz ta' terminazzjonijiet bi ftehim reċiproku u skema ta'
rikwalifikazzjoni); reviżjoni tal-iskala tal-pagi u l-iżvilupp ta'
skala tal-pagi ta' supplimenti uniċi (li mistennija tidħol
fis-seħħ sa tmiem Ġunju tal-2014); il-Liġi l-ġdida
tax-Xogħol tal-Amministrazzjoni Pubblika, li tiġbor ir-regoli
eżistenti u tas-settur pubbliku skont l-istruttura tal-kodiċi
tax-xogħol privati; u l-konverġenza tas-sistema tal-pensjonijet
tal-impjegati tas-settur pubbliku (CGA) f'reġim ġenerali. Riformi
riċenti oħrajn fl-amministrazzjoni pubblika jinkludu
l-implimentazzjoni tal-istrateġija ta’ servizzi komuni fil-qasam
tar-riżorsi finanzjarji fl-istrutturi kollha li għandhom jiġu
koperti mill-inizjattiva.
(12)     L-implimentazzjoni
tal-politika u r-riformi fis-settur tas-saħħa qed ikomplu
jagħmlu progress u jipproduċu ffrankar permezz ta’ żidiet
fl-effiċjenza. L-eżistenza ta' stokk importanti ta’ arretrati hija
ferm (iżda mhux biss) relatata man-nuqqas konsistenti ta’ finanzjament ta'
sptarijiet SOEs fir-rigward tal-forniment ta’ servizz tagħhom.
L-awtoritajiet jibqgħu impenjati li jimplimentaw ir-riforma
tal-isptarijiet li tinsab għaddejja u li jibqgħu jorqmu s-sett ta’
miżuri relatati mal-farmaċewtiċi, l-akkwist ċentralizzat u
l-kura primarja.
(13)     Sar aktar progress
fl-implimentazzjoni tar-riformi strutturali għat-tisħiħ
tat-tkabbir u l-kompetittività. L-awtoritajiet adottaw miżuri addizzjonali
biex jitnaqqas il-qgħad u biex tingħata spinta l-effikkaċja
tas-suq tax-xogħol. Titjib ulterjuri tas-sistema tan-negozjar tal-pagi u
l-azzjonijiet biex jitnaqqas il-livell għoli ta’ segmentazzjoni fis-suq
tax-xogħol qed jiġu mitħaddtha. Abbozz ta’ liġi li
tirrevedi d-definizzjoni ta’ tkeċċijiet ġusti individwali fil-Kodiċi
tax-Xogħol ġiet mibgħuta lill-Parlament wara l-emendi
preċedenti kienu mħassra mill-Qorti Kostituzzjonali. Is-sistema ta’
għajnuna u attivazzjoni għat-tiftix tax-xogħol  esperjenzat
aktar progress. 
(14)     Ir-riformi rilevanti
fis-sistema edukattiva ġew implimentati s’issa. L-awtoritajiet Portugiżi
huma impenjati li jevalwawhom u jissupervizzawhom kontinwament. Il-Portugall
approva wkoll liġi digriet li toħloq kors ta’ taħriġ ta'
ċiklu qasir u oħra qed titħejja biex tirrevedi u tarmonizza
r-regoli li jirregolaw skejjel professjonali ta’ referenza.
(15)     Il-Gvern introduċa
imposta ġdida fuq l-operaturi tal-enerġija li jridu jiġu
monitorjati mill-qrib biex jiġi evitat li din tgħaddi fil-prezzijiet
tal-utent aħħari. Miżuri għat-tnaqqis tal-kera għall-eliminazzjoni
tad-dejn tat-tariffa sal-2020 u l-iżgurar tas-sostenibbiltà tas-sistema
jidhru insuffiċjenti. Il-gvern se jippreżenta miżuri
addizzjonali.
(16)     Minkejja xi żviluppi
pożittivi matul il-perjodu tar-rieżami, il-progress fir-riformi
tat-trasport qed jevolvi b’pass iktar bil-mod milli mistenni. Viżjoni
ċara u fit-tul tas-sistema tat-trasport trid titwettaq, anke jekk sar xi
titjib ta’ prijoritizzazzjonin ta' proġetti ta’ infrastruttura. Barra minn
hekk, il-qafas legali tar-Regolatur tat-Trasport (AMT) ġie ffinalizzat u
huwa mistenni li jiġi approvat f’Marzu tal-2014. Riformi ulterjuri ta’
politika fis-settur tal-portijiet huma meħtieġa, sabiex tingħata
spinta lill-kompetittività tal-Portugall. Fir-rigward tal-ferroviji u
s-servizzi tat-trasport urban, l-awtoritajiet jeħtieġu li jżidu
l-isforzi biex tissaħħaħ is-sostenibbiltà finanzjarja,
il-kompetizzjoni u l-effiċjenza tagħhom.
(17)     Progress dwar l-adozzjoni ta’
emendi leġiżlattivi għat-traspożizzjoni tad-Direttiva
tas-Servizzi 2006/123/KE tal-Parlament Ewropew u tal-Kunsill[3] kompla għalkemm
dan sar b’ritmu modest. Il-liġijiet ta' Kostruzzjoni, il-liġi li
temenda r-reġim legali tal-universitajiet u s-sottomissjoni lill-Parlament
tal-ordinamenti emendati tal-korpi professjonali wara l-adozzjoni tal-liġi
tal-qafas orizzontali dwar l-assoċjazzjonijiet pubbliċi professjonali
esperjenzaw dewmien ulterjuri. Ġie osservat progress biex il-Punt ta’
Kuntatt Uniku jsir kompletament operazzjonali.
(18)     Wara l-implimentazzjoni
sħiħa tal-qafas legali l-ġdid, għadha għaddejja
r-riforma tal-lokazzjoni urbana. Madankollu, l-impatt tar-riforma
jeħtieġ li jiġi vvalutat kontinwament. 
(19)     Wara l-adozzjoni tal-liġi
qafas li tistabbilixxi l-prinċipji ewlenin tal-funzjonament
tal-Awtoritajiet Regolatorji Nazzjonali (NRAs), il-liġijiet lokali
tal-NRAs qed jiġu emendati skont il-ħtieġa; Xi wħud minnhom
diġà ġew approvati.
(20)     Il-miżuri
għat-titjib tal-ambjent tal-liċenzjar u t-tnaqqis tal-piżijiet
amministrattivi avvanzawu għaddej inventarju tar-regolamenti kumplessi.
Madankollu, ir-regola one-in/one-out għal regolamenti ġodda,
il-miżuri għall-ippjanar ambjentali u territorjali, u r-rieżami
tal-esplorazzjoni ġeoloġika u r-reġimi tal-liċenzjar
għat-tħaffir tal-minjieri qegħdin tard. 
(21)     Il-proporzjonijiet kapitali
tal-banek komplew jissodifaw b'marġini wiesgħa l-bafer kapitali
regolatorju tal-Awtorità Bankarja Ewropea (EBA) kif ukoll l-10 % kapital
tal-Grad 1 ta’ ekwità komuni tal-Programm fil-mira. Dan il-bafer kapitali
jibqa' adegwat f'kollox meta jintużaw ir-regoli l-ġodda tad-Direttiva
dwar ir-Rekwiziti ta’ Kapital IV (Capital Requirements Directive - CRD)
għall-evalwazzjoni tal-fondi proprji tal-banek. Dawn ir-regoli ġodda
dwar il-kapital japplikaw minn Jannar tal-2014 b'limitu stabbilit għal
7 % tal-proporzjon ta’ Grad 1 ta’ Ekwità Komuni għall-banek
kollha u żieda ta' punt (1) perċentwali għall-akbar erba' banek.
Ir-relazzjoni bejn self u depożiti madwar is-sistema kollha naqset
għal 117,0 % u x’aktarx li tonqos aktar sa tmiem l-2014.
(22)     L-isforzi biex jiġu
ddiversifikati s-sorsi ta' finanzjament għas-settur korporattiv
qegħdin jissaħħu kontinwament. Il-gvern ħatar l-esperti
għall-Kumitat li jistabbilixxi Istituzzjoni ta' Żvilupp Finanzjarja
(DFI). Il-Kumitat huwa responsabbli joħroġ bid-dokumenti tat-twaqqif
tad-DFI, notevolment l-ordinamenti, li jistabbilixxu l-pjan strateġiku
tan-negozju u t-tfassil tal-istruttura tal-entità l-ġdida. L-għan
tad-DFI hu li tissimplifika u tiċċentralizza l-implimentazzjoni ta’
strumenti finanzjarji bis-sostenn tal-fondi strutturali u fondi ta’ investiment
Ewropej, li jirrelataw mal-forniment tal-finanzi għas-settur korporattiv.
(23)     L-awtoritajiet qablu li
jħejju, f’konsultazzjoni mal-Banco de Portugal, pjan strateġiku li
għandu l-għan li jindirizza dejn korporattiv eċċessiv u li
jappoġġa r-riallokazzjoni kapitali lejn is-setturi produttivi
tal-ekonomija, filwaqt li jippromwovi l-istabbilità finanzjarja.
(24)     Ġew implimentati
miżuri biex itejbu l-governanza, l-effiċjenza u l-prattiki
tal-ġestjoni tar-riskju fi ħdan is-Sistema Nazzjonali ta’ Garanzija
(NGS) li timmaniġġja l-linji ta' kreditu sponsorjati mill-gvern.
Metodoloġija ġdida biex tistabbilixxi l-limiti massimi tar-rati
tal-imgħax bħalissa qed tiġi applikata għal self
iggarantit.
(25)     Fid-dawl ta' dawn
l-iżviluppi, id-Deċiżjoni ta' Implimentazzjoni 2011/344/UE
għandha tiġi emendata,
ADOTTA DIN ID-DEĊIŻJONI: 
Artikolu 1
Id-Deċiżjoni ta'
Implimentazzjoni 2011/344/UE hija b'dan emendata kif ġej:
1.           Fl-Artikolu 1,
il-paragrafu 2 għandu jinbidel b’dan li ġej:
‘2. L-assistenza finanzjarja tkun disponibbli
għal tliet snin u sitt ġimgħat, li jibdew mill-ewwel jum wara
d-dħul fis-seħħ ta’ din id-Deċiżjoni.”.
2.           Fl-Artikolu 3, il-paragrafi 8
u 9 huma mibdula bit-test li ġej:
‘8. Il-Portugall jadotta l-miżuri li
ġejjin matul l-2014, f’konformità mal-ispeċifikazzjonijiet
fil-Memorandum ta’ Qbil:
(a)         
Id-defiċit tal-amministrazzjoni pubblika
m’għandux jaqbeż l-4 % tal-PDG fl-2014 u l-akkumulazzjoni ta’
arretrati ġodda għandha titwaqqaf. Għall-kalkolu tal-mira
tad-defiċit, ma jiġux ikkunsidrati l-kostijiet baġitarji
possibbli tal-miżuri ta’ sostenn tal-banek fil-kuntest
tal-istrateġija tas-settur finanzjarju tal-Gvern. Biex jintlaħaq dan
l-għan il-Portugall jieħu miżuri ta’ konsolidazzjoni li
jammontaw għal 2,3 % tal-PDG kif definit fil-Liġi tal-Baġit
tal-2014 u  fil-leġiżlazzjoni ta' sostenn adottata b’dan l-għan;

(b)         
biex ikun hemm kontroll fuq infiq żejjed
potenzjali, il-gvern għandu jimmonitorja mill-qrib ir-rispett tal-limiti
ta’ nefqa Ministerjali permezz ta’ rappurtar ta’ kull xahar lill-Kunsill
tal-Ministri; 
(c)         
il-Portugall fi żmien qasir jiddefinixxi u
jimplimenta l-bidliet previsti fil-kundizzjonijiet ta' eliġibbiltà
tal-pensjonijiet tas-superstiti kif ukoll jabbozza l-liġi qafas li
tirregola l-kundizzjonijiet tal-bejgħ ta’ liċenzji tal-logħob
tal-azzard onlajn sa nofs Marzu. Barra minn hekk, il-Portugall jieħu passi
deċiżivi biex jimplimenta l-bejgħ ta' xi konċessjonijiet
fil-portijiet;
(d)        
ir-riforma komprensiva tat-taxxa fuq id-dħul
korporattiva tiġi implimentata fil-pakkett baġitarju eżistenti
biex tkun tirrispetta l-miri ta’ konsolidazzjoni fiskali;
(e)         
ir-regola ta’ standstill rigward in-nefqia fuq
it-taxxa fuq livell ċentrali, reġjonali jew lokali tinżamm.
Sforzi kontra l-evażjoni tat-taxxa u l-frodi għal diversi tipi ta'
taxxi jkomplu jissaħħu, fost l-oħrajn permezz
tal-monitoraġġ tas-sistema tal-fatturar elettroniku. Fl-ewwel kwart
tal-2014 isir studju dwar l-ekonomija klandestina fis-suq tad-djar
bil-ħsieb li jfittex modi biex titnaqqaas l-evażjoni tat-taxxa
mill-kiri;
(f)          
jekk jimmaterjalizzaw riskji legali jew riskji ta'
eżekuzzjoni baġitarja negattivi, il-Portugall jimplimenta miżuri
kumpensatorji ta’ kwalità għolja sabiex tintlaħaq il-mira
tad-defiċit;
(g)         
Il-gvern għandu jispeċifika l-miżuri
neċessarji biex tintlaħaq il-mira tad-defiċit fiskali ta’ mhux
aktar minn 2,5 % tal-PDG fl-2015. Pjanijiet dettaljati għandhom
jiġu riflessi fid-Dokument ta' Strateġija Fiskali tal-2014 li
għandu jkun ippubblikat sal-aħħar ta’ April 2014, li għandhom
ukoll jispeċifikaw limiti massimi dettaljati tan-nefqa mill-ministeri
rilevanti. Sabiex jikkonforma mar-rekwiżiti tal-qafas baġitarju
tal-UE, dan id-dokument ikun jipprovdi wkoll dettalji tal-pjani finanzjarji
fit-terminu medju;
(h)         
l-istrateġija ta' konsolidament tal-2015
għandha tintrifed fost l-oħrajn, mill-miri li ġejjin: il-Gvern
għandu jiviluppa skala tal-pagi unika matul l-2014 bil-ħsieb li
jimplimentaha fl-2015 u tkun immirata lejn ir-razzjonalizzazzjoni u
l-konsistenza tal-politika ta’ rimunerazzjoni madwar il-karrieri kollha tas-settur
pubbliku; l-iskala unika tas-supplimenti li hi mistenija li tiġi
implimentata fl-2014, għandu jkollha l-ewwel impatt fiskali sħiħ
fl-2015; għandha ssir riforma komprensiva tal-pensjonijiet, bil-mira li
ttejjeb is-sostenibbiltà fit-tul tas-sistema tal-pensjonijiet. Il-Kumitat dwar
ir-riforma tal-pensjonijiet li nħatar reċentement għandu
jiżviluppa dettalji speċifiċi tar-riforma. Ir-riforma
għandha tinkludi aktar miżuri għal żmien qasir li torbot
l-intitolamenti tal-pensjoni ma' kriterji demografiċi u ekonomiċi filwaqt
li tirrispetta wkoll il-prinċipji ta' progressività, skont sentenza
tal-qorti kostituzzjonali reċenti dwar il-konverġenza tar-reġim
tal-pensjoni tal-ħaddiema pubbliċi (CGA) mas-sistema ġenerali.
It-tfassil speċifiku ta’ din ir-riforma għandu jiġi ppreżentat
sat-Tnax-il Analiżi b’abbozz ta’ liġi li għandha titressqa
quddiem il-Parlament fl-ewwel nofs tas-sena. Aktar passi li jiżguraw
is-sostenibbiltà fit-tul tas-sistemi tal-pensjoni għandhom ikunu
speċifikati. Barra minn hekk, il-Gvern għandu jiżgura li l-età
tal-irtirar li żdiedet dan l-aħħar tapplika effettivament
għall-pensjonanti CGA fl-2015; miżuri oħra biex tintlaħaq
il-mira ta' 2,5 % tal-PDG għandhom jiġu ddefiniti qabel nofs
April;
(i)           
l-istrateġija fiskali ta’ terminu medju
għandha tibni fuq riformi ulterjuri li huma, inter alia, deskritti
fil-proposta għar-riforma tal-Istat. Dawn ir-riformi għandhom
jimmiraw sabiex itejbu l-effiċjenza tas-settur pubbliku u l-kwalità
tas-servizzi tiegħu. Billi jibni fuq l-ewwel ċiklu ta’
konsultazzjonijiet mal-imsieħba soċjali, il-progress ta’ din
l-aġenda jġi diskuss fit-Tnax-il Analiżi;
(j)           
Il-Portugall għandu jippubblika r-rapport dwar
in-nefqa fuq it-taxxa bħala parti mill-baġit tal-2014 li jkopri
l-amministrazzjonijiet ċentrali, reġjonali u lokali.
(k)         
Il-Portugall għandu jistabbilixxi funzjoni ta’
kontabilità fil-Ministeru tal-Finanzi biex ittejjeb il-Kontabilità
għas-Settur Pubbliku u l-qafas tar-rappurtar sal-aħħar ta’
Ġunju 2014. Bħala parti mill-kompiti tagħha, hija
għandha tiżgura l-kontabilità xierqa għal dħul, spejjeż,
assi u obbligazzjonijiet relatati mal-kontijiet bankarji, id-dejn u
sħubijiet pubbliċi privati tal-gvern;
(l)           
il-Liġi dwar il-Kontroll tal-Impenji
għandha tiġi nfurzata bis-sħiħ fl-entitajiet pubbliċi
kollha biex iwaqqfu l-ħolqien ta’ arretrati ġodda;
(m)       
il-Portugall jieħu miżuri addizzjonali
sabiex ikompli jsaħħaħ is-sistema tiegħu ta' Ġestjoni
Finanzjarja Pubblika. Il-Portugall jagħmel rieżami tal-Liġi
Qafas tal-Baġit (LQB) biex jittrasponi b’mod sħiħ
il-leġiżlazzjoni rilevanti tal-Unjoni Ewropea sal-aħħar
ta'Marzu. Barra minn hekk, il-Portugall għandu jwettaq reviżjoni
aktar komprensiva tal-BFL biex inaqqas il-frammentazzjoni baġitarja billi
jillimita n-numru ta' entitajiet tal-baġit u jirrevedi l-klassifikazzjoni
ta’ d-dħul proprju; jissimplifika l-istruttura tal-approprjazzjoni
tal-baġit; Isaħħaħ l-akkontabilità; u jankra ulterjorment
il-finanzi pubbliċi f'qafas għat-terminu medju ta' żmien.
L-aspetti ewlenin u l-istruttura tal-liġi ġdida għandhom jiġu
żviluppati sal-aħħar ta’ April tal-2014. Il-Portugall
jiżgura li l-miżuri biex jimplimentaw il-qafas baġitarju
l-ġdid fil-livell tal-gvern ċentrali jiġu applikati wkoll
fil-livell reġjonali u dak lokali;
(n)         
il-Portugall jimplimenta bis-sħiħ
il-qafas ġuridiku u istituzzjonali l-ġdid tal-PPPs. Negozjati
mill-ġdid tal-PPPs jipproċedu f’diversi setturi sabiex ikunu jinkludu
l-impatt baġitarju tagħhom. Ir-rappurtar annwali dwar il-PPPs
għandu jipprovdi valutazzjoni komprensiva tar-riskji fiskali li
ġejjin mill-PPPs u l-konċessjonijiet fiż-żmein għal
valutazzjoni ta’ riskji fiskali tal-baġit. Wara l-liġi qafas
il-ġdida tal-SOEs u skont ir-rwol imsaħħaħ ta' azzjonist
tal-Ministeru tal-Finanzi, Unità Teknika għall-monitoraġġ
tal-SOEs għandha tingaġġa aktar persunal. Il-gvern ikompli
l-programm komprensiv tiegħu ta' ristrutturar tal-SOEs, bil-għan li
jżomm u jsaħħaħ bilanċ operazzjonali sostenibbli.
Il-Gvern Portugiż ikompli bil-privatizzazzjonijiet li diġà qed
jitħejjew;
(o)         
il-Portugall ikompli bl-aġenda ta’ riforma
lejn amministrazzjoni fiskali moderna u aktar effiċjenti f'konformità
mal-aħjar prattiki. Sa Marzu tal-2014 il-Portugall għandu
jħabbar il-lista ta’ 50 % tal-uffiċċji lokali tat-taxxa li
għandhim jingħalqu sa Mejju 2014. In-numru ta’ riżorsi ddedikati
għall-awditjar fl-amministrazzjoni tat-taxxa jiżdied b’mill-inqas
30 % tal-persunal totali sat-tnax-il rieżami. Għandu
jinħoloq Dipartiment ġdid tas-Servizzi tal-Kontribwenti, fi ħdan
l-amministrazzjoni tat-taxxa. L-Unità tal-Ġestjoni tar-Riskju tkun
kompletament operazzjonali fl-ewwel kwart tal-2014, u inizjalment tiffoka fuq
proġetti mmirati biex titjieb il-konformità ta’ professjonisti li
jaħdmu għal rashom u individwi b'ġid nett għoli.
Is-sitwazzjoni rigward il-konformità mat-taxxa tiġi mmonitorjata
kontinwament; Il-qafas ġuridiku u regolatorju kontra l-ħasil tal-flus
għandu jissaħħaħ biex jindirizza b’mod aktar effettiv
il-ħasil tal-flus u r-reati relatati, inklużi reati ta' taxxa;
(p)         
il-Portugall jippreżenta rapport
bl-għanijiet li ġejjin:
i.        jidentifika l-irduppjar tas-servizzi u
l-ġuriżdizzjonijiet u sorsi oħra ta’ ineffiċjenzi bejn
il-livelli ċentrali u dawk lokali tal-Gvern; kif ukoll
ii.       jirriorganizza mill-ġdid
in-netwerk ta’ servizzi deċentralizzati tal-Ministeri prinċipalment
permezz tan-netwerk ‘Lojas do Cidadão’ (punti singoli ta’ kuntatt
tal-amministrazzjoni u l-utilitajiet) u approċċi oħra, li
tinkludi żoni ġeografiċi aktar effiċjenti u tintensifika
l-użu tas-serivizzi kondiviżi u l-gvern diġitali;
(q)         
Il-Portugall għandu jkompli jimplimenta
l-strateġija ta’ servizzi komuni fl-amministrazzjoni pubblika, l-aktar fuq
ir-riżorsi umani (GeRHuP) u l-ICT;
(r)          
Il-Portugall għandu jkompli jimplimenta
riformi fil-ġestjoni tar-riżorsi umani fl-amministrazzjoni pubblika.
Fuq il-bażi ta' stħarriġ u rapport dwar supplimenti mal-paga,
għandu jiġi ppreżentat abbozz ta’ leġiżlazzjoni
għal suppliment ta' skala waħda sat-tnax-il ir-rieżami
bil-għan li jiġi implimentat sa Ġunju 2014. Il-Liġi
l-ġdida tax-Xogħol tal-Amministrazzjoni Pubblika, li tissimplifika u
tiġbor ir-regoli eżistenti u tas-settur pubbliku skont l-istruttura
tal-kodiċi tax-xogħol privati, għandha tkun effettiva minn Marzu
tal-2014;
(s)          
il-Portugall jiżgura effiċjenza u
effikaċja fis-sistema tal-kura tas-saħħa billi jkompli
jagħmel użu razzjonali tas-servizzi u jikkontrolla l-infiq,
inkluż l-infiq pubbliku fuq il-farmaċewtiċi u l-kura
fl-isptarijiet u jelimina l-arretrati;
(t)          
il-Portugall ikompli bir-riorganizzazzjoni kontinwa
u r-razzjonalizzazzjoni tan-netwerk tal-isptarijiet permezz
tal-ispeċjalizzazzjoni, il-konċentrazzjoni u ridistribuzzjoni
tas-servizzi tal-isptar, u jiżgura l-implimentazzjoni tal-pjan ta’ azzjoni
fuq għadd ta’ snin għar-riorganizzazzjoni tal-isptarijiet;
(u)         
il-Portugall għandu jkompli jimplimenta
miżuri biex jiġu indirizzati l-livelli għolja tas-segmentazzjoni
fis-suq tax-xogħol;
(v)         
il-Portugall jippromwovi żviluppi fil-pagi li
jkunu konsistenti mal-għanijiet ta’ trawwim tal-ħolqien tal-impjiegi
u titjib fil-kompetittività tal-kumpaniji bil-għan li jiġu
kkoreġuti l-iżbilanċi makroekonomiċi. Matul il-perjodu
tal-Programm, kwalunkwe żieda fil-pagi minimi għandha ssir biss jekk
din tkun ġustifikata mill-iżviluppi ekonomiċi u tas-suq
tax-xogħol;
(w)       
il-Portugall għandu jkompli jiżgura
l-effikaċja tal-politiki attivi tiegħu għas-suq tax-xogħol
f’konformità mar-riżultati tar-rapport ta’ valutazzjoni u tal-pjan ta’
azzjoni biex jittejjeb il-funzjonament tas-servizzi tal-impjiegi pubbliċi;
(x)         
il-Portugall ikompli jimplimenta l-miżuri
stabbiliti fil-pjani ta’ azzjoni tiegħu biex titjieb il-kwalità
tal-edukazzjoni u t-taħriġ sekondarji u vokazzjonali u jżid
l-involviment tan-negozju fis-sistema tat-taħriġ vokazzjonali u
edukattiv;
(y)         
il-Portugall jimplimenta pjan biex tinħoloq
kumpanija operatriċi indipendenti tal-loġistika tal-gass u
tal-elettriku;
(z)         
il-Portugall jimplimenta miżuri adegwati biex
jelimina d-dejn tat-tariffa tal-enerġija u biex jiżgura
s-sostenibbiltà tas-sistema nazzjonali tal-elettriku;
(aa)   il-Portugall jadotta l-miżuri li
jtejbu l-funzjonament tas-sistema tat-trasport; il-pjan strateġiku
għat-trasport għall-2011-2015 se jiġi implimentat b’mod
sħiħ, inklużi azzjonijiet ta’ terminu twil li jiżguraw
l-effiċjenza u s-sostenibbiltà;
(bb)   il-Portugall ikompli jimplimenta
t-traspożizzjoni tal-Pakketti Ferrovjarji tal-UE;
(cc)   Il-Portgal ikompli bit-titjib tas-sistema
ta' governanza għall-portijiet, ir-regolamentazzjoni u l-operazzjoni
ekonomika tagħha.
(dd)  Il-Portugall ikompli jelimina l-ostakoli
għad-dħul, itaffi r-rekwiżiti tal-awtorizzazzjoni eżistenti
u jnaqqas il-piż amministrattiv fis-settur tas-servizzi;
(ee)   il-Portugall għandu jlesti
l-adozzjoni tal-liġijiet dwar il-Kostruzzjoni u l-emendi settorjali
l-oħra pendenti meħtieġa sabiex jimplimenta bis-sħiħ
id-Direttiva 2006/123/KE tal-Parlament Ewropew u tal-Kunsill[4] u jibgħathom
il-Parlament fejn meħtieġ;
(ff)    il-Gvern jissottometti lill-Parlament
Portugiż l-istatuti emendati tal-korpi professjonali;
(gg)   il-Portugall għandu jtejjeb l-ambjent
kummerċjali billi jlesti ir-riformi pendenti dwar it-tnaqqis tal-piż
amministrattiv, b'mod partikolari billi jagħmel il-Punti ta’ Kuntatt
Uniċi kompletament operazzjoanli biex jiżgura l-konformità
mad-direttiva tas-servizzi u d-direttiva tal-Kwalifiki Professjonali u billi
jwettaq simplifikazzjoni ulterjuri ta' proċeduri, regolamenti u
piżijiet ammnistrattivi oħra eżistenti ta' ħruġ ta'
liċenzji fl-ekonomija li huma ostaklu kbir għall-iżvilupp ta'
attivitajiet ekonomiċi;
(hh)   wara l-adozzjoni tal-emendi
għal-Liġi Nru 6/2006 dwar lokazzjonijiet urbani ġodda u
d-digriet leġiżlattiv li jissimplifika l-proċedura
amministrattiva għar-rinnovazzjoni, il-Portugall iwettaq analiżi
komprensiva tal-funzjonament tas-suq tad-djar; 
(ii)     il-gvern għandu japprova l-emendi
korrispondenti tal-liġi amministrattiva mill-Awtoritajiet Regolatorji
Nazzjonali u għandu jiżgura l-funzjonament effettiv tal-mudell ta’
finanzjament tal-Awtorità tal-Kompetizzjoni;
(jj)     il-Portugall jivvaluta l-impatt
tar-reġim fakultattiv tal-kontabbiltà tal-VAT bbażat fuq il-kontijiet
tal-karta bilanċjali.
(kk)   Il-Portugall għandu jkompli
jimplimenta l-programm komprensiv li jittratta l-proċeduri ta’
liċenzjar eċċessiv, ir-regolamenti u piżijiet
amministrattivi oħra fl-ekonomija.
‘9. Bil-għan li tiġi restawrata
l-fiduċja fis-settur finanzjarju, il-Portugall għandu jimmira li
jżomm livell adegwat ta’ kapital fis-settur bankarju tiegħu u
jiżgura proċess ta’ diżingranaġġ b’mod ordinat f’konformità
mal-iskadenzi stabbiliti fil-Memorandum ta’ Qbil. F’dak ir-rigward,
il-Portugall jimplimenta l-istrateġija għas-settur bankarju
Portugiż kif miftiehem mal-Kummissjoni, il-BĊE u l-FMI biex tiġi
mħarsa l-istabbiltà finanzjarja. B’mod partikolari, il-Portugall
għandu:
(a)     jiżgura li l-bafers kapitali
tal-banek jibqgħu adegwati u jsegwu regoli ġodda dwar il-kapital kif
stabbilit fil-pakkett tad-Direttiva dwar ir-Rekwiżiti Kapitali IV (CRD
IV);
(b)     jagħti pariri lill-banek tiegħu
biex issaħħu l-bafers kollaterali tagħhom fuq bażi
sostenibbli;
(c)     jibqa’ impenjat li jipprovdi aktar
appoġġ għas-sistema bankarja, jekk meħtieġ,
bl-inkoraġġiment tal-banek biex ifittxu soluzzjonijiet privati
filwaqt li r-riżorsi mill-Faċilità ta’ Appoġġ għas-Solvenza
tal-Banek (BSSF) ikunu disponibbli skont ir-regoli tal-UE dwar l-għajnuna
mill-Istat biex jagħtu aktar appoġġ lil banek li huma vijabbli,
soġġett għal kundizzjonalità stretta;
(d)     jiżgura diżingranaġġ
ibbilanċjat u ordinat tas-settur bankarju, li hu importanti fl-eliminazzjoni
b'mod permanenti tal-iżbilanċi ta' finanzjament, u li jnaqqas
id-dipendenza fuq il-finanzjament mill-Eurosistema fuq terminu medju.
Il-finanzjament tal-banek u tal-kapital jiġu rieżaminati kull tliet
xhur;
(e)     ikompli jsaħħaħ
l-organizzazzjoni superviżorja tal-Banco de Portugal (BdP), jottimizza
l-proċessi superviżorji tiegħu u jiżviluppa u jimplimenta
metodoloġiji u għodod superviżorji ġodda. Il-BdP se
jirrevedi l-istandards fuq self li ma jrendix sabiex tinkiseb konverġenza
mal-kriterji inklużi fl-istandard tekniku rilevanti tal-EBA f’konformità
mal-qafas ta’ żmien stabbilit fil-livell tal-Unjoni;
(f)     ikompli jmmonitorja fuq bażi
trimestrali l-ħtiġijiet potenzjali ta’ kapital tal-banek
b'approċċ li jħares ’il quddiem f’kundizzjonijiet ta’ stress
inkluż permezz tal-integrazzjoni tal-qafas ta’ ttestjar tal-istress minn
fuq għal isfel fil-proċess ta’ assigurazzjoni tal-kwalità, li
jippermetti għal rieżami tal-muturi ewlenin tar-riżultati;
(g)     jiżgura l-implimentazzjoni
tal-miżuri miftiehma fil-pjanijiet ta’ ristrutturar ta’ istituzzjonijiet
finanzjarji li rċevew appoġġ kapitali pubbliku;
(h)     jiżgura d-disponiment f’waqtu
tas-sussidjarji u l-assi fit-tliet SPVs kollha proprjetà tal-Istat inkluż
permezz taż-żewġ fornituri tas-servizzi magħżula;
(i)      janalizza l-pjani ta’ rkupru tal-banek u
joħroġ linji gwida għas-sistema fuq il-pjani ta’ rkupru skont
(l-abbozz ta') l-istandards tekniċi rilevanti tal-EBA u d-Direttiva
tal-Unjoni li ħierġa dalwaqt dwar l-irkupru u r-riżoluzzjoni ta’
istituzzjonijiet ta’ kreditu, u jħejji pjani ta’ riżoluzzjoni fuq
il-bażi tar-rapporti sottomessi mill-banek;
(j)      jipprepara rapporti trimestrali dwar
l-implimentazzjoni tal-għodod ġodda tar-ristrutturar; ikompli
jimmonitorja l-implimentazzjoni tal-qafas biex l-istituzzjonijiet finanzjarji
jimpenjaw ruħhom f’ristrutturar tad-dejn tal-unitajiet domestiċi
barra mill-qorti u jiffaċilita l-applikazzjoni tal-qafas
għar-ristrutturar tad-dejn korporattiv; Jipprepara, f’konsultazzjoni
mal-Banco de Portugal, pjan strateġiku li għandu l-għan li
jindirizza dejn korporattiv eċċessiv uli jappoġġa
r-riallokazzjoni kapitali għas-setturi produttivi tal-ekonomija, filwaqt
li jippromwovi l-istabbilità finanzjarja;
(k)     ikompli l-monitoraġġ ta’ dejn
għoli fis-setturi korporattivi u domestiċi permezz ta’ rapporti
trimestrali tal-implimentazzjoni tal-qafas il-ġdid għar-ristrutturar
tad-dejn sabiex jiżgura li qed jaħdem bl-aktar mod effettiv
possibbli;
(l)      jinkoraġġixxi, fuq
il-bażi tal-proposti li saru diġà, id-diversifikazzjoni ta'
alternattivi ta' finanzjament ippreżentati lis-settur korporattiv,
jiżviluppa u jimplimenta soluzzjonijiet li jipprovdu alternattivi ta'
finanzjament għall-kreditu bankarju tradizzjonali permezz ta' firxa ta'
miżuri li għandhom l-għan li jtejbu l-aċċess
tagħhom għas-swieq kapitali;
(m)    ikompli jevalwa l-impatt tat-titjib
tal-istrumenti ta’ kreditu ggarantiti mill-gvern fuq ir-rati reali
tal-imgħax; ikun lest biex isegwi alternattivi
ta' politika jekk ikun hemm bżonn, sabiex jiġi żgurat li s-self
iggarantit mill-gvern ikun pprezzat b'mod kompetittiv u trasparenti favur
l-utenti finali. jirrapporta regolarment dwar il-progress;
(n)     jistabbilixxi istituzzjoni finanzjarja
għall-iżvilupp (DFI) bl-għan li tiġi ssimplifikata u
ċċentralizzata l-implimentazzjoni tal-istrumenti finanzjarji
appoġġjati mill-fondi strutturali u ta' investiment Ewropej
għall-perjodu ta’ programmazzjoni 2014-2020. L-istituzzjoni la
għandha taċċetta depożiti jew fondi oħra li
jitħallsu lura mingħand il-pubbliku u lanqas ma għandha tkun
involuta f’self dirett, u lanqas ma tista’ tinvesti fid-dejn tal-gvern jew
tagħti self lill-gvern. L-abbozz ta’ mudell ta' negozju tad-DFI u
ordinamenti se jiġu mfassla biex jiġi evitat kwalunkwe piż
addizzjonali fuq il-finanzi pubbliċi jew riski għalihom.'
Artikolu 2
Din id-Deċiżjoni ssir effettiva
fil-jum tan-notifika tagħha. 
Artikolu 3
Din id-Deċiżjoni hija indirizzata
lir-Repubblika Portugiża.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 118, 12.5.2010, p. 1.
[2]               Id-Deċiżjoni ta’ Implimentazzjoni tal-Kunsill
2011/344/UE tas-17 ta’ Mejju 2011 dwar l-għoti ta’
assistenza finanzjarja tal-Unjoni lill-Portugall (ĠU L 159,
17.6.2011, p. 88).
[3]               Id-Direttiva 2006/123/KE tal-Parlament Ewropew u
tal-Kunsill tat-12 ta' Diċemrbu 2006 dwar is-servizzi
fis-suq intern (ĠU L 376, 27.12.2006, p. 36).
[4]               Id-Direttiva 2006/123/KE tal-Parlament Ewropew u
tal-Kunsill tat-12 ta' Diċemrbu 2006 dwar is-servizzi
fis-suq intern (ĠU L 376, 27.12.2006, p. 36).